Document ID: 32009R0113

KOMISJONI MÄÄRUS (EÜ) nr 113/2009,
6. veebruar 2009,
milles käsitletakse teatavate traditsiooniliste nimetuste kasutamist Ameerika Ühendriikidest imporditud veinide etikettidel
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2005. aasta otsust 2006/232/EÜ Euroopa Ühenduse ja Ameerika Ühendriikide vahelise veinikaubanduslepingu sõlmimise kohta, (1) eriti selle artiklit 3,
ning arvestades järgmist:
(1)
Euroopa Ühenduse ja Ameerika Ühendriikide vahelise veinikaubanduslepingu (2) artikli 8 lõikes 2 osutatud veinietiketi protokolli (3) A osa punkti 2.1 alapunktis f ning samuti kõnealuse protokolli I liite punkti 2 kohaselt peab ühendus lubama kasutada USAst pärit veinidega seoses nimetusi „chateau”, „classic”, „clos”, „cream”, „crusted/crusting”, „fine”, „late bottled vintage”, „noble”, „ruby”, „superior”, „sur lie”, „tawny”, „vintage” ja „vintage character”, kui nende nimetuste kasutamine USA veinide etikettidel on importimise ajal USAs vastavalt COLAle (etiketi heakskiitmise tunnistus) heaks kiidetud.
(2)
Veinietiketi protokolli I liite punkti 5 kohaselt kehtib kõnealune luba kuni 10. märtsini 2009 ning seejärel pikendatakse seda automaatselt kahe aasta pikkuste lisaperioodide võrra, kui üks lepinguosaline ei esita teisele lepinguosalisele kirjalikku teatist, mille kohaselt kõnealust perioodi ei tuleks pikendada.
(3)
Komisjon teatas 8. septembri 2008. aasta kirjaga Ameerika Ühendriikidele, et kõnealust perioodi ei tuleks pikendada pärast 10. märtsi 2009.
(4)
Tuleks kehtestada üleminekusäte, et võimaldada enne 10. märtsi 2009 imporditud USA veinide turustamist varude ammendumiseni, kuna kõnealuse loa pikendamata jätmise tõttu ei vasta need veinid enam kohaldatavatele märgistamiseeskirjadele.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Ameerika Ühendriikidest pärit veini, mis on ühendusse imporditud Euroopa Ühenduse ja Ameerika Ühendriikide vahelise veinikaubanduslepingu raames enne 10. märtsi 2009 ning millel on kasutatud kõnealuse lepingu artikli 8 lõikes 2 osutatud veinietiketi protokolli I liite kohaselt lubatud nimetusi, võib müügiks hoida ja ringlusse lasta kuni varude lõppemiseni.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. veebruar 2009

Labels: 3
17
18